Ջերմային հյուծում

Ջերմային հյուծում, շոկի տեսակ, որը զարգանում է առատ քրտնարտադրության հետևանքով մարմնի ջրազրկումից։

Տաք միջավայրում երկարատև լարված աշխատելու ընթացքում քրտնարտադրությունն ուժեղանում է։ Դրա հետևանքով տուժածը մեծ քանակությամբ հեղուկ և աղեր է կորցնում։ Շոգ օրվա ընթացքում մարդը քրտնելու արդյունքում կարող է կորցնել մինչև. 10 լիտր հեղուկ։ Առատ քրտնարտադրության հետևանքով մարմնում նվազում է արյան ծավալը։

Կենսական կարևոր օրգանների արյունամատակարարումն ապահովելու համար նեղանում են մաշկի և վերջույթների արյունատար անոթները։ Զարգանում է շոկային իրավիճակ՝ ջերմային հյուծում։ Ջերմային հյուծմանը կարող են նախորդել ջերմային ցնցումները։ Ջերմային հյուծումն ավելի հաճախ հանդիպում է մարզիկների, հրշեջների, շինարարների և նրանց մոտ, ովքեր տաք հագնված երկար ժամանակ գտնվում են շոգ և բարձր խոնավության պայմաններում։ Տուժածի մարմնի ջերմաստիճանը կարող է լինել նորմալ, կամ սովորականից մի փոքր ցածր կամ բարձր։

Ջերմային հյուծման նշանները 

 սառը, խոնավ, գունատ մաշկ,
 թուլություն,
 գլխացավ, գլխապտույտ,
 ծարավի զգացում,
 արագացած, թույլ անոթազարկ,
 սրտխառնոց, փսխում,
 հաճախացած շնչառություն։

Օգնություն ջերմային հյուծման դեպքում 

 Խորհուրդ տվեք տուժածին դադարեցնել ֆիզիկական աշխատանքը։
 Տեղափոխեք տուժածին հով, ստվերոտ վայր։
 Պառկեցրեք տուժածին, բարձրացրեք նրա ոտքերը մոտ 25 սմ։
 Թուլացրեք ճնշող կապերը և թեթևացրեք հագուստը։
 Եթե տուժածը գիտակից վիճակում է, տվեք ջրազրկման ժամանակ տրվող սառը հեղուկ, կամ սառը հանքային ջրեր։
 Ահազանգեք շտապ օգնություն։
 Վերահսկեք տուժածի վիճակը, գրանցեք տվյալները և ցուցաբերեք համապատասխան առաջին օգնություն։

Տես նաև 

 Արևահարություն
 Ջերմային հարված
Ջերմային ցնցում
 Ընդհանուր սառեցում
 Ջերմահարություն

Ծանոթագրություններ 

Հիվանդություններ այբբենական կարգով
Համախտանիշներ այբբենական կարգով
Ջերմակարգավորում
Անհետաձգելի բուժօգնություն